**NOTĂ INFORMATIVĂ**

**la proiectul Hotărîrii Guvernului** **pentru aprobarea valorilor de referinţă armonizate ale eficienţei pentru producerea separată de energie electrică și termică**

Ministerul Economiei a elaborat proiectul Hotărîrii Guvernului pentru aprobarea valorilor de referinţă armonizate ale eficienţei pentru producerea separată de energie electrică și termică, în conformitate cu prevederile din Acordul de Asociere RM-UE, Anexa VIII la Capitolul 14 (Cooperarea În Sectorul Energetic) din Titlul IV şi *Planul naţional de acţiuni pentru implementarea Acordului de Asociere Republica Moldova – Uniunea Europeană în perioada 2014-2016* aprobat prin Hotărîrea Guvernului nr. 808 din 07.10.2014.

Prezentul proiect al Hotărîrii de Guvern transpune Decizia 2011/877/UE de punere în aplicare a Comisiei din 19 decembrie 2011 de stabilire a valorilor de referinţă armonizate ale randamentului pentru producţia separată de energie electrică şi căldură, în aplicarea Directivei 2004/8/CE a Parlamentului European şi a Consiliului, şi de abrogare a Deciziei 2007/74/CE a Comisiei.

Proiectul a fost elaborat în conformitate cu prevederile Directivei 2012/27/UE a Parlamentului European şi a Consiliului din 25 octombrie 2012 privind eficienţa energetică, prin care se modifică Directivele 2009/125/CE şi 2010/30/UE şi se abrogă Directivele 2004/8/CE şi 2006/32/CE, precum şi întru realizarea art. 14 din Legea nr. 92 din 29.05.2014 cu privire la energia termică şi promovarea cogenerării.

**Informaţii generale şi aspecte economice.** Valorile de referinţă armonizate ale eficienţei constau dintr-o matrice de valori diferenţiate prin factori relevanţi, printre care anul construcţiei şi tipurile de combustibil, şi trebuie să se bazeze pe o analiză bine fundamentată care să ia în considerare, între altele, datele de exploatare în condiţii realiste, combinaţia de combustibili şi condiţiile climatice, precum şi tehnologiile de cogenerare aplicate.

Valorile de referinţă ale eficienţei pentru producerea separată de energie termică şi electrică stabilesc eficienţa de exploatare a producerii separate de energie termică şi electrică pe care cogenerarea intenţionează să o înlocuiască.

Valorile de referinţă ale eficienţei se calculează în conformitate cu următoarele principii:

a) pentru unităţile de cogenerare, compararea cu producerea separată de energie electrică trebuie să aibă la bază principiul comparării aceloraşi tipuri de combustibil;

b) fiecare unitate de cogenerare se compară cu tehnologia cea mai bună şi justificabilă din punct de vedere economic pentru producerea separată de energie termică şi electrică disponibilă pe piaţă în anul construirii unităţii de cogenerare;

c) valorile de referinţă ale eficienţei pentru unităţile de cogenerare mai vechi de 10 ani se stabilesc pe baza valorilor de referinţă pentru unităţile cu vechime de 10 ani;

d) valorile de referinţă ale eficienţei pentru producerea separată de energie electrică şi termică reflectă diferenţele climatice.

Ministerul Economiei urmează să revizuiască valorile de referință armonizate ale eficienţei pentru producerea separată de energie electrică și termică din patru în patru ani, pentru a ține seama de evoluțiile tehnologice și de schimbările intervenite în distribuția surselor de energie.

Pentru a se spori transparența pentru consumatorii finali cu scopul ca aceștia să poată alege între energia electrică produsă prin cogenerare și energia electrică produsă prin alte tehnici, originea cogenerării de înaltă eficiență ar trebui garantată pe baza valorilor de referință armonizate privind eficiența energetică. Sistemele privind garanțiile de origine nu implică în sine dreptul de a beneficia de pe urma mecanismelor naționale de sprijin. Este important ca toate formele de energie electrică produsă prin cogenerare de înaltă eficiență să fie acoperite de garanțiile de origine. Garanțiile de origine ar trebui să fie diferențiate de certificatele care pot fi preschimbate.

În conformitate cu prevederile art. 14 al Legii nr. 92 din 29.05.2014 cu privire la energia termică şi promovarea cogenerării *“În baza valorilor de referinţă aprobate de Guvern, originea energiei electrice produse în regim de cogenerare de înaltă eficienţă se confirmă prin garanţia de origine eliberată conform unui regulament aprobat de Agenţia Naţională pentru Reglementare în Energetică”*.

Totodată, conform prevederilor Directivei 2004/8/CE, pe baza valorilor de referință armonizate ale eficienţei, nu mai târziu de șase luni de la adoptarea acestor valori, se asigură că originea energiei electrice produse în regim de cogenerare de înaltă eficienţă poate fi garantată în conformitate cu criterii obiective, transparente și nediscriminatorii.

**Aspectul financiar.** Realizarea Hotărîrii Guvernului respective nu necesită alocarea unor mijloace financiare suplimentare din bugetul de stat.

**Aspectul organizatoric.** În conformitate cu prevederile legislaţiei în vigoare, nu este necesară crearea unei instituţii noi pentru realizarea prezentei Hotărîri a Guvernului.

**Aspectul politic.** Implementarea Hotărîrii Guvernului respective presupune transpunerea unor prevederi din Acordul de Asociere RM-UE şi va încuraja investitorii străini să investească în Republica Moldova.

**Aspectul normativ.** Prezenta Hotărîre a Guvernului este elaborată în conformitate cu legislaţia în vigoare şi nu necesită elaborarea sau modificarea altor acte normative sau legislative.

**Aspectul temporar.** Hotărîrii Guvernului în cauză este elaborată pentru o perioadă de timp nedeterminată.

În contextul celor enunţate, Ministerul Economiei propune spre aprobare proiectul Hotărîrii Guvernului pentru aprobarea valorilor de referinţă armonizate ale eficienţei pentru producerea separată de energie electrică și termică.

**Viceministru Octavian CALMÎC**